Галина Златарева

Галина Златарева (родена Галина Велчева), с псевдоним на произведенията си за деца Галина Златина, е българска писателка, поетеса, книгоиздател и редактор. Ползва и други псевдоними.
Родена е на 11 май 1954 г. в село в северозападна България (сега град Мизия), но семейството ѝ още тогава се установява в София.
Като студентка в Софийския университет „Климент Охридски“ започва да публикува статии, стихотворения, разкази и фейлетони в различни вестници и списания, има няколко реализирани сценария в БНТ. Завършва университета с дипломна работа „Проблеми на стихотворния превод от старобългарски на новобългарски език“ и отлична оценка за постиженията в нея. За целта на написването ѝ прави собствени преводи на три знакови старобългарски стихотворения – „Азбучна молитва“, „Похвала на цар Симеон“ и „Проглас към евангелието“, които са оценени от акад. Петър Динеков, проф. Куйо Куев и много други изтъкнати специалисти по темата като най-добрите точни и художествено издържани преводи на съвременен български език
Главните творчески прояви на Галина Златарева след 1990 г. се насочват към книгите на нейното издателство „Златното пате“ – с избор на текстове на български и чужди автори, писане и публикуване на собствени нейни текстове. Тя привлича млади художници за илюстратори, и прави избор на подходящи чужди книги за превод, макар че те съставляват незначителна част от асортимента на издателство „Златното пате“ от създаването му. Сред българските издания нейните книги открояват издателството ѝ „Златното пате“ като водещо детско издателство в България, а негови книгите се превеждат и издават в много страни в света. През май 2007 г. издателство „Златното пате“ получава наградата „Константин Константинов“ на Община Сливен. Българското национално радио записва 7 световноизвестни коледни песни, с преведени текстове от Галина Златина.
Нейните разностранни интереси обаче не се ограничават само в литературата за деца. След няколкогодишно проучване на исторически материали тя написва и публикува през 2010 г. романа „Медальонът“ – мащабно произведение за финалните борби за освобождаване на българите от османска власт с главен фокус върху личността на Георги Бенковски. Романът създава вярна представа за цялостните събитията, в чието развитие се намесват и сблъскват интересите и интригите на Великите сили по онова време. За краткия период от появата си романът има цели 5 издания. Той влиза в топ 50 на класацията „Европейски роман на годината“ за 2010 г.
Галина Златарева продължава да пише и издава книги за деца и романи за възрастни, публицистика, хумор и сатира. Нейни произведения са публикувани от различни издателства в техни учебници и помагала за ученици наред с творби на български класически автори. Стихотворението ѝ „Пъстра сурвачка“ или части от него са придобили популярността на фолклорно следновогодишно благопожелание в цялата страна. То звучи в детски градини, училища, обществени и домашни новогодишни празненства. Има издадени над 160 самостоятелни книги и продължава да публикува, тя е най-продуктивният съвременен български писател за деца и възрастни.
Книги на Галина Златина са преведени и издавани на много езици като полски, чешки, словашки, руски, украински, беларуски, унгарски, сръбски, румънски, турски, испански, френски.
В дизайна на голяма част от книгите на издателство „Златното пате“ водеща роля има Галина Златарева в насоките и изискванията към илюстрациите и особено в оформлението на кориците. Тъкмо изключителното внимание към визията наред със съдържанието на книгите ги прави толкова успешни на българския и на международния пазар. За този неин принос „зад кулисите“ към успеха на издателството стоят изградените у нея художествена култура и живописен талант. „От момента на съзнателното си развитие около 7-8-годишна възраст аз израснах в Ермитажа. Не буквално, а с един голям изключително пълен албум на картините в него, който всекидневно разгръщах, наслаждавах се на шедьоврите и изучавах как се постига красотата в картините на майсторите – споделя тя. – Това натрупване впоследствие прерасна в траен интерес към визуалните изкуства през целия ми живот.“
Това е последното ѝ трайно увлечение, довело до изработване фасадата на цяла сграда, а също и интериора на немалко помещения вътре. Фасадата е изпълнена в хармонични цветни композиции от парчета разноцветни керамични плочки на вилна сграда „Златна звезда“ в Созопол. Сградата има изключително въздействаща визия и индивидуалност сред цялото околно курортно строителство не само с керамичните пана по балконите и стените, а и с покривните елементи – купол, комин, причудливи кулички и голямо ажурно кълбо от ковано желязо. Очевидна е близостта с испанския архитект Гауди, на когото Галина Златарева се смята за последователка, но също така са силно забележими елементите, които я отличават и са неин собствен принос в архитектурния дизайн на постройката.